b"\n_START_ARTICLE_\nStruv\xc4\x97s geodezinis lankas\n_START_SECTION_\nIstorija\n_START_PARAGRAPH_\nSeniausia Struv\xc4\x97s geodezinio lanko dalis sudaryta 1816\xe2\x80\x931821 m. Vilniaus gubernijoje (projektavo ir jo matavimus organizavo est\xc5\xb3 kilm\xc4\x97s caro armijos karininkas C. Tenneris (1783\xe2\x80\x931859). Estijos ir Latvijos teritorijoje 1822 m. priva\xc4\x8dia iniciatyva prad\xc4\x97tas trianguliacijos tinklo sudarymas truko iki 1831 m. \xc4\x8cia darbus organizavo Tartu universiteto profesorius F. G. W. Struv\xc4\x97 (1793\xe2\x80\x931864), to paties universiteto astronomijos observatorijos vadovas. Struv\xc4\x97s ir Tennerio trianguliaciniai tinklai buvo sujungti 1829 m., kai buvo i\xc5\xa1matuota trianguliacijos grandin\xc4\x97 tarp Pand\xc4\x97lio (Lietuva) ir Bristeno (Latvija). Matuojant \xc5\xa1i\xc4\x85 grandin\xc4\x99 svarbiausius lauko darbus atliko Vilniaus universiteto aukl\xc4\x97tinis J. Chodzka (1800\xe2\x80\x931881)._NEWLINE_Dienovidinio lankui skai\xc4\x8diuoti atrinkt\xc5\xb3 trianguliacijos tinkl\xc5\xb3 fragment\xc5\xb3 matavimo rezultatus F. G. W. Struv\xc4\x97 susistemino ir apra\xc5\xa1\xc4\x97 darbe \xe2\x80\x9eArc du M\xc3\xa9ridien de 25\xc2\xb020'\xe2\x80\x9c. Remdamasis \xc5\xa1iuo F. G. W. Struv\xc4\x97s darbu, 1888 m. \xc5\xbdem\xc4\x97s dienovidinio ilg\xc4\xaf apskai\xc4\x8diavo geodezininkas A. Bonsdorfas.\n_START_SECTION_\nUNESCO paveldas\n_START_PARAGRAPH_\n1993 m. Suomijos \xc5\xbeem\xc4\x97s tarnyba ir Suomijos geodezijos institutas pasi\xc5\xabl\xc4\x97 \xc4\xafam\xc5\xbeinti kai kuriuos atrinktus i\xc5\xa1likusius dienovidinio lanko geodezinius punktus kaip UNESCO pasaulio paveldo paminklus. Tai pirmasis tarptautinis sienas kertantis Pasaulio paveldo s\xc4\x85ra\xc5\xa1o objektas (\xc4\xafra\xc5\xa1ytas 2005 m.)._NEWLINE_Nacionalin\xc4\x97s \xc5\xbeem\xc4\x97s tarnybos prie \xc5\xbdem\xc4\x97s \xc5\xabkio ministerijos ir Vilniaus Gedimino technikos universiteto Geodezijos instituto si\xc5\xablymu \xc4\xafam\xc5\xbeinti trys Struv\xc4\x97s dienovidinio lanko geodeziniai punktai \xe2\x80\x93 Me\xc5\xa1konyse, Paliepiukuose (Vilniaus apskritis) ir Girei\xc5\xa1iuose (Panev\xc4\x97\xc5\xbeio apskritis)."